Helsingin Kontulassa tapahtuneet pahoinpitelyt ovat kantautuneet kontulalaisten nuorten korviin\. Noin 15 nuoren porukka pahoinpiteli satunnaisia ohikulkijoita ja varasti heiltä rahaa 19\.\-20\. helmikuuta Kontulan ostoskeskuksen läheisyydessä\. Pahoinpideltyjä muun muassa potkittiin päähän ja hakattiin muualle vartaloon\.

Kun Tommylta, 16, kysyy pahoinpitelyistä, hän vastaa saman tien:

\- Mua hävettää ne\. Siinä oli yks mun lapsuudenkaveri mukana\. En tajua, mitä se on ajatellut\.

Tommyn mukaan kaveri lähti kuitenkin aika pian kotiin\.

Nuoren kontulalaisen on vaikea pukea sanoiksi sitä, mitä hän ajattelee tapahtuneesta\.

\- Toi on jotenkin liian\.\.\. sopimatonta touhua, että menee noin isolla porukalla hakkaamaan pientä porukkaa, hän kertoo\.

Tommyn mielestä Kontulan ostoskeskuksen läheisyydessä ei ole vaarallista\. Pahoinpitelyihin hän ei ole törmännyt koskaan\.

\- Välillä kierrän ton yhden alikulkutunnelin, mutta muuten täällä on rauhallista\.

Tommyn kaveri Nasir, 15, on samaa mieltä\.

\- Ei mun mielestä täällä ole mitään uhkaavaa\.

Yllyttäjiä ja tekijöitä

Mellunmäestä kotoisin oleva Jere, 18, kulkee usein Kontulan ostoskeskuksen läpi, joten hän tuntee myös paikat, joissa pahoinpitelyt tapahtuivat\.

\- Siellä hengailee pääasiassa 15\-17\-vuotiaita\. Vanhemmat ovat jo siirtyneet muualle ja eteenpäin elämässä\. Nuoret taas viettävät siellä aikaa tupakan ja muun perässä\.

Hänen mielestään on kuitenkin harvinaista, että nuoret rupeavat riehumaan\. Jere uskoo, että riehumisen taustalla on näyttämisen halu\.

\- Luulen, että nuoret ovat saaneet inspiraatiota isommista ja kuvittelevat, että heidänkin täytyy todistella jotakin\.

Poliisin mukaan osa pahoinpitelyihin liittyneistä nuorista seurasi tapahtumia sivusta\. Poliisi ihmetteli, mikseivät sivusta seuranneet nuoret puuttuneet väkivaltaisuuksiin\.

Jere uskoo, että pahoinpitelyt ovat toimineet sillä periaatteella, että mukana on ollut yllyttäjiä ja tekijöitä\.

\- Tekijät ovat varmaan lopulta aika pieni vähemmistö siitä koko porukasta\.

Kahden päivän pahoinpitelyistä epäillään tällä hetkellä kuutta nuorta, joista kaksi on vangittuna\. Rikosnimikkeitä ovat törkeä pahoinpitely, pahoinpitely ja ryöstön yritys\.